Document ID: 31982R2303

31982R2303
L 246/7
JURNALUL OFÍCIAL AL UNIUNII EUROPENE
REGULAMENTUL (CEE) NR. 2303/82 AL COMISIEI
din 18 august 1982
de introducere a supravegherii comunitare a posteriori a importurilor anumitor produse siderurgice de prelucrare primară
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 288/82 al Consiliului din 5 februarie 1982 privind regimul comun aplicabil importurilor (1), în special articolele 10 și 14,
având în vedere Regulamentul (CEE) nr. 1765/82 al Consiliului din 30 iunie 1982 privind regimul comun aplicabil importurilor din țările cu comerț de stat (2), în special articolul 10,
după consultări în cadrul comitetului prevăzut la articolul 5 din ambele regulamente menționate mai sus,
întrucât importurile în Comunitate ale anumitor bare, care fac obiectul subpoziției 73.10 ex C din Tariful Vamal Comun și originare din țări terțe, au crescut de la 41 950 tone în 1980 la 43 800 tone în 1981; întrucât importurile în Belgia, Franța, Republica Federală Germania și Italia s-au ridicat la 21 141 tone în primele patru luni ale anului 1982; întrucât în 1981 importurile acestor produse originare din țări terțe aveau o cotă de piață de 18,3 % în Republica Federală Germania, cea mai mare piață pentru produse similare în Comunitate;
întrucât importurile în Belgia, Franța, Republica Federală Germania și Italia ale anumitor sârme de fier și oțel, ce fac obiectul subpoziției ex 73.14 din Tariful Vamal Comun și originare din țări terțe, au crescut de la 64 994 tone în 1981 la 26 352 tone în primele patru luni ale anului 1982; întrucât cota de piață deținută de aceste importuri în Republica Federală Germania, care este cea mai mare piață pentru produse similare în Comunitate, a crescut de la 15,4 % în 1981 la 17,6 % în 1982; întrucât în aceeași perioadă fabricarea produselor similare în Republica Federală Germania a scăzut de la 253 887 tone la 66 415 tone;
întrucât importurile în Comunitate ale anumitor tuburi filetate sau filetabile, care fac obiectul subpoziției 73.18 ex C din Tariful Vamal Comun și originare din țări terțe, au crescut de la 140 771 tone în 1977 la 202 136 tone în 1980; întrucât importurile în Belgia, Franța, Republica Federală Germania și Italia au crescut de la 111 228 tone în 1981 la 59 740 tone în primele patru luni ale anului 1982; întrucât cota de piață deținută de aceste importuri în Belgia, Franța, Republica Federală Germania și Țările de Jos a crescut de la 22,1 % în 1979 la 23,8 % în 1981; întrucât în aceeași perioadă fabricarea produselor similare în Comunitate a scăzut de la 1 357 860 tone la 1 025 496 tone;
întrucât importurile în Comunitate ale anumitor tuburi cu secțiune transversală pătrată sau rectangulară, ce fac obiectul subpoziției 73.18 ex C din Tariful Vamal Comun și originare din țări terțe, au crescut de la 53 612 tone în 1977 la 128 646 tone în 1980; întrucât în aceeași perioadă consumul acestor produse în Comunitate a rămas relativ stabil; întrucât cota de piață deținută de importurile de aceste produse din țări terțe în Belgia, Franța, Republica Federală Germania și Țările de Jos a crescut de la 10 % în 1978 la 13,1 % în 1980; întrucât fabricarea produselor similare în Comunitate a scăzut de la 1 644 960 tone în 1979 la 1 552 704 tone în 1981;
întrucât importurile în Comunitate ale anumitor cuie, ținte, crampoane și piese de prindere similare, care fac obiectul subpoziției 73.31 ex B din Tariful Vamal Comun și originare din țări terțe, au crescut de la 25 383 tone în 1977 la 53 555 tone în 1980; întrucât cota de piață deținută de aceste importuri a crescut în Republica Federală Germania de la 40,3 % în 1977 la 51,5 % în 1981, în Franța de la 2,7 % în 1977 la 19,2 % în primul trimestru al anului 1982 și în Belgia de la 13,1 % în 1981 la 16,5 % în primul trimestru al anului 1982; întrucât vânzările produselor similare efectuate de fabricanții din aceste trei state membre pe piețele lor interne au scăzut de la 84 624 tone în 1977 la 68 322 tone în 1981;
întrucât importurile în Comunitate ale anumitor bare, corniere, profile și secțiuni care fac obiectul subpoziției 73.15 B V ex c) din Tariful Vamal Comun și originare din țări terțe au crescut de la 36 374 tone în 1977 la 65 014 tone în 1980; întrucât cota de piață deținută de aceste importuri a crescut în Republica Federală Germania de la 18,3 % în 1980 la 20,2 % în 1981 și a rămas relativ stabilă la aproximativ 20 % în Franța; întrucât fabricarea produselor similare în Franța a scăzut de la 92 220 tone în 1980 la 67 537 tone în 1981;
întrucât, în aceste împrejurări, importurile produselor menționate mai sus amenință să aducă prejudicii fabricanților comunitari ai acestor produse și este în interesul Comunității să introducă supravegherea comunitară pentru aceste importuri,
ADOPTĂ PREZENTUL REGULAMENT:
Articolul 1
Importurile în Comunitate ale următoarelor produse sunt supuse supravegherii comunitare a posteriori.
Poziție TVC nr.
Coduri NIMEXE
Descriere
73.10 C
73.10-30
Bare (inclusiv bare de fier rotund subțire) neprelucrate mai mult decât formate la rece sau finisate la rece
73.11 A ex III
73.11-31
Corniere, profile și secțiuni, neprelucrate mai mult decât formate la rece sau finisate la rece, din colaci pentru finisarea laminării, tablă universală, fier balot, bandă, foi sau table
ex 73.14
73.14-21, 41
Sârmă de fier sau oțel, neizolată, cu un conținut de carbon de cel mult 0,25 % în greutate cu o dimensiune maximă a secțiunii transversale de 0,80 mm sau mai mult, neacoperită sau zincată (inclusiv galvanizată)
73.18 ex C
73.18-62, 64, 82
Tuburi filetate sau filetabile (țevi de gaz), sudate și alte tuburi sudate cu secțiune transversală circulară de cel mult 168,3 mm
73.18 ex C
73.18-86, 88
Tuburi fără sudură sau sudate, cu secțiune transversală pătrată sau rectangulară
73.31 ex B
73.31-96
Alte cuie, ținte, crampoane sau piese de prindere similare, matrițate la rece din sârmă
73.15 B V ex c)
73.73-53, 59
Bare (inclusiv bare de fier rotund subțire), corniere, profile și secțiuni, neprelucrate mai mult decât formate la rece sau finisate la rece, inoxidabile sau refractare și altele
Articolul 2
Statele membre comunică Comisiei în fiecare lună rezultatele supravegherii, indicând cantitățile și valoarea importurilor (calculate în baza prețurilor CIF), repartizate după codul NIMEXE și țara de origine, cel târziu în a zecea zi din a doua lună ce urmează lunii în cauză.
Articolul 3
Anexa II la Regulamentul (CEE) nr. 288/82 se modifică prin inserarea pozițiilor TVC și a codurilor NIMEXE ale produselor menționate la articolul 1, urmate de referința (+) în coloana întitulată „EUR”.
Articolul 4
Prezentul regulament intră în vigoare la 1 septembrie 1982.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 august 1982.

Labels: 7
3
1